Diari Oficial de la Generalitat Valenciana


Sumari del DOGV 2931, del 17-02-1997 (1997/842549)

ORDRE de 12 de febrer de 1997, de la Conselleria d'Indústria i Comerç, sobre concessió d'ajudes en matèria d'electrificació rural.
----------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/12/(1)/dof/vci/html**

### Dades del document

Número de DOGV
:   2931

Data del DOGV
:   17-02-1997

Secció del DOGV
:   DISPOSICIONS GENERALS

Número del document
:   1997/842549


Data del document
:   12-02-1997

Organisme emissor
:   Conselleria de Presidència

Tipus de document
:   Ordre

ORDRE de 12 de febrer de 1997, de la Conselleria d'Indústria i Comerç, sobre concessió d'ajudes en matèria d'electrificació rural. [97/C5715]  
Amb la implantació del Pla Valencià d'Electrificació Rural es proposa l'extensió de les xarxes de subministrament elèctric i la millora de les instal·lacions de distribució d'energia elèctrica en el medi rural.   
L'aïllament d'algunes comarques i zones d'interior de la Comunitat Valenciana, al qual han contribuït decisivament determinats dèficits d'infraestructures, entre elles les energètiques, incideix en el nivell i la qualitat de vida dels seus habitants i genera situacions de desavantatge econòmic comparatiu per a les activitats productives d'aquestes comarques, frenant així tant la seua capacitat de desenvolupament endogen com la localització d'indústries i empreses en les esmentades comarques. Això fa aconsellable la intervenció pública en forma d'ajudes de l'administració autonòmica destinades a la millora de les infraestructures energètiques. Aquestes ajudes s'adreçaran al cofinançament de projectes d'electrificació rural que contribuïsquen a la millora de la qualitat de vida dels habitants del medi rural i al desenvolupament d'activitats productives, tant del sector primari i agroalimentari, com de la indústria, el turisme, l'artesania i els serveis.  
En definitiva, el Pla Valencià d'Electrificació Rural té per objecte atendre les necessitats de subministrament energètic dels nuclis de població aïllats i les explotacions que encara queden per electrificar connectant-les a les xarxes de subministrament existents i destinar per a això una part significativa dels recursos disponibles a les instal·lacions que subministren energia elèctrica als habitants del medi rural. L'instrument principal per a l'aplicació de l'esmentat Pla seran les ajudes objecte de regulació per part d'aquesta ordre.  
En virtut d'això, aquesta Conselleria d'Indústria i Comerç,  
ORDENA  
CAPÍTOL I  
Règim d'ajudes  
Article 1. Objecte i àmbit   
1. L'objecte d'aquesta ordre és establir el règim de concessió d'ajudes en matèria d'electrificació rural, per a les accions que s'hi indicaran, desenvolupades a la Comunitat Valenciana, d'acord amb les consignacions pressupostàries que per a l'exercici de 1997 estableix la Llei de Pressupostos per a la Conselleria d'Indústria i Comerç.  
2. Així mateix, es destinaran ajudes a projectes que potencien l'ús d'energies renovables per al subministrament elèctric als llocs allunyats o de difícil connexió amb les xarxes de distribució convencional.  
3. El règim d'ajudes serà d'aplicació tal com es determina en els següents articles.  
Article 2. Accions susceptibles de suport  
1. Les ajudes podran anar destinades a projectes d'inversió dels següents tipus i característiques:  
1.1 Instal·lacions elèctriques convencionals: línies de transport d'alta i mitjana tensió, centres de transformació i xarxes de distribució de baixa tensió, excloent-ne les connexions i altres instal·lacions interiors. Quan les instal·lacions es destinen al subministrament a habitatges, aquests hauran de ser residència habitual del beneficiari. Les obres corresponents a les esmentades instal·lacions hauran d'incidir directament en la millora de la qualitat de vida dels habitants del medi rural.  
1.2 Instal·lacions elèctriques alimentades per energia solar, eòlica, hidràulica o altres fonts d'energia renovables. Quan les instal·lacions es destinen al subministrament a habitatges, aquests hauran de ser residència habitual del beneficiari. Les instal·lacions beneficiàries d'ajudes seran del següent tipus:  
a) Elements de captació, regulació i emmagatzematge d'energia.  
b) Xarxa interior de subministrament, inclosos els punts de llum i les preses de corrent, a excepció de qualsevol altre receptor elèctric.  
2. Les ajudes que s'estableixen en aquesta ordre tindran la consideració de subvenció a fons perdut i finançaran parcialment projectes i instal·lacions de producció, transport, transformació i distribució d'energia elèctrica en el medi rural.  
3. Les subvencions concedides tindran una quantia màxima del 40% del cost total de la inversió aprovada corresponent al projecte, en concepte d'ajuda pública, i aquesta proporció s'establirà en funció del tipus de projecte sol·licitat, l'interés social i les disponibilitats pressupostàries.   
4. Amb caràcter excepcional, aquelles instal·lacions que reparen dèficits greus d'infraestructures elèctriques o que es consideren d'especial interés social o econòmic per beneficiar una determinada població o zona, després de l'informe previ de la Direcció General d'Indústria i Energia, podran rebre una subvenció pública superior al 40% del cost de la inversió, sempre que ho permeten les disponibilitats pressupostàries.  
Article 3. Beneficiaris de les ajudes  
Podran ser beneficiaris de les ajudes les corporacions locals, les associacions legalment registrades, les empreses, els particulars a títol individual, les cooperatives i les companyies elèctriques que presenten projecte d'electrificació rural.  
CAPÍTOL II  
Procediment  
Article 4. Presentació de sol·licituds i termini  
1. Les sol·licituds per a l'obtenció de les ajudes regulades en aquesta ordre, hauran d'adreçar-se a la Direcció General d'Indústria i Energia i es presentaran en l'imprés normalitzat de l'annex I (sol·licitud de subvenció) d'aquesta ordre en els corresponents serveis territorials d'Indústria i Energia o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les sol·licituds presentades per particulars que corresponguen a un mateix projecte d'instal·lació s'efectuaran de forma individual, i haurà de constar en aquest cas l'import de la inversió que correspon a cada sol·licitant.   
3. Les sol·licituds hauran d'anar acompanyades amb els documents que a continuació s'indiquen:  
a) Documentació acreditativa i identificativa del sol·licitant i, si s'escau, del representant legal.   
b) Declaració responsable que el sol·licitant es troba al corrent en el compliment de les obligacions fiscals i davant la Seguretat Social, en els termes establits en la normativa vigent.   
c) Memòria resumida del projecte, d'acord amb el model de l'annex II (projecte d'electrificació rural - memòria), on es descriguen els següents elements:  
- Obra, instal·lació i inversió proposada, objectius perseguits, actuacions i mitjans utilitzats.  
- Pla i calendari d'execució durant l'exercici.  
- Justificació de l'interés social, si escau, del projecte.  
- Especificació dels termes municipals o el territori afectat.  
- Nombre d'abonats i activitats econòmiques beneficiades amb la inversió, indicant si es tracta de subministrament nou o millora del servei.  
d) Pla de situació de l'obra que s'ha de realitzar i relació amb les xarxes existents.  
e) Tipus i característiques tècniques principals de la instal·lació.  
f) Pressupost estimat de la inversió.  
g) Declaració d'altres ajudes públiques sol·licitades o concedides per al mateix projecte.  
4. En el cas d'habitatges i explotacions objecte d'electrificació, tant per energies convencionals com renovables, que corresponguen a sol·licituds presentades per particulars, associacions i empreses, es requerirà, a més dels documents indicats en l'apartat anterior, la presentació dels següents documents:  
a) Certificació expedida per l'ajuntament del terme municipal on s'haja d'ubicar la instal·lació, que acredite la situació de legalitat de l'habitatge o l'activitat objecte de l'obra subvencionada. Si de cas hi manca, hauran de presentar els següents documents:  
- Autorització prèvia expedida per l'òrgan competent, d'acord amb la Llei 4/1992, de 5 de juny, sobre Sòl No Urbanitzable.  
- Llicència municipal d'edificació o documentació acreditativa d'haver-se sol·licitat, a l'efecte del que estableix l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
- Últim rebut de l'Impost de Béns Immobles.  
 - En el cas d'explotacions agràries hauran de presentar, a més, la llicència municipal d'activitat o acreditació d'haver-la sol·licitada, a l'efecte del que estableix l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
b) En el cas d'habitatges, certificat d'empadronament de l'ajuntament del terme municipal on estiga ubicada, que acredite la condició de resident amb anterioritat a la publicació d'aquesta ordre.   
c) Quan es tracte d'instal·lacions per energies renovables, dades de dimensions de la instal·lació, marca i tipus de components i altres dades que permeten fixar la quantia de la subvenció.  
5. Les sol·licituds es presentaran amb anterioritat a l'execució del projecte, i no es podran seleccionar obres iniciades abans de la presentació de l'esmentada sol·licitud.  
6. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'hi adopte.  
7. El termini de presentació de sol·licituds serà d'un mes a partir de l'endemà de la publicació d'aquesta ordre en el Diari Oficial de la Generalitat Valenciana.  
Article 5. Criteris d'avaluació de les sol·licituds   
La valoració de l'interés de les instal·lacions i obres que s'ha de realitzar, com també, si s'escau, de l'interés social del projecte, es realitzarà aplicant-hi, entre d'altres, els següents criteris:  
a) Instal·lacions que proporcionen subministrament elèctric a zones on no n'hi haja.  
b) Localització de les instal·lacions a zones de l'interior de la Comunitat Valenciana amb especials dèficits d'infraestructures de producció i distribució d'energia elèctrica.  
c) Reforç o ampliació d'instal·lacions existents que impliquen una millora en la qualitat del subministrament.  
d) Situació econòmica de la població de la zona i potencial de desenvolupament de les seues activitats econòmiques.  
e) Utilització d'energies renovables i recursos autòctons.   
f) Nuclis urbans, distància i accessos respecte a infraestructures de comunicacions i subministrament d'energia i nombre de persones beneficiades pel funcionament de la instal·lació.  
g) Inversió necessària per abonat.  
h) Grau i tipus d'ús, en el cas d'habitatges.  
Article 6. Resolució de la concessió d'ajudes  
1. La Direcció General d'Indústria i Energia podrà demanar al sol·licitant l'aportació addicional d'altres documents o dades complementaris que considere necessaris per a resoldre la sol·licitud presentada.   
2. Rebudes les sol·licituds i la documentació addicional requerida i després de l'informe previ de la Direcció General d'Indústria i Energia, aquestes les avaluarà una comissió qualificadora, i les sol·licituds es trametran acompanyades dels corresponents informe de valoració i proposta de subvenció a la Direcció General d'Indústria i Energia.  
3. Valorada la sol·licitud, es podrà demanar al sol·licitant la modificació o millora voluntària dels termes d'aquesta, cosa que aquest haurà de realitzar en un termini màxim de 10 dies des del requeriment corresponent.  
4. Avaluades les sol·licituds, el conseller d'Indústria i Comerç dictarà una resolució de concessió d'ajuda, a proposta de la Direcció General d'Indústria i Energia, on es fixaran expressament la quantia de l'ajuda i l'import de la inversió subvencionada, el terminis d'execució i, si escau, les condicions tècniques, econòmiques i les obligacions addicionals que afecten el desenvolupament del projecte objecte de subvenció. La resolució es notificarà als interessats en els termes establits en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
5. El termini màxim per a resoldre les sol·licituds que es formulen per a la concessió de les ajudes que s'estableixen en aquesta ordre serà de dos mesos comptats des de la data de l'acabament del termini de presentació de sol·licituds.  
Transcorregut el termini sense que hi haja recaigut resolució, s'entendrà desestimada la sol·licitud de concessió d'ajuda, en els termes establits en els articles 43 i 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. Una vegada aprovada la subvenció, en el cas d'instal·lacions elèctriques convencionals, el titular haurà de presentar al servei territorial d'Indústria i Energia que corresponga, en el termini d'un mes des de la data de notificació de la resolució de concessió de l'ajuda, un projecte de l'obra o instal·lació, subscrit per tècnic competent. L'esmentat projecte se sotmetrà a l'informe dels tècnics designats a aquest efecte per la Direcció General d'Indústria i Energia.  
7. L'execució de l'obra, com també l'obtenció d'autoritzacions, seran responsabilitat del sol·licitant, el qual haurà de tenir completament acabada la instal·lació i presentats els certificats corresponents davant el servei territorial d'Indústria i Energia corresponent en els terminis indicats en la respectiva resolució de concessió de l'ajuda.  
Article 7. Legalització d'instal·lacions  
La legalització d'obres i instal·lacions elèctriques que siguen objecte de subvenció en virtut d'aquesta ordre anirà a compte del beneficiari i serà responsabilitat seua i el seu procediment serà independent del relatiu a la concessió i liquidació de les ajudes corresponents.  
Article 8. Resolució d'incidències  
1. L'òrgan competent per a la concessió de les ajudes, resoldrà les incidències que es produïsquen amb posterioritat a l'esmentada concessió, i en especial els supòsits de:  
- Canvis de titularitat.  
- Canvis d'ubicació.  
- Pròrrogues per a la presentació i l'execució del projecte i per al compliment de les condicions particulars de la concessió i l'execució de l'obra, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte o d'altres documents exigits als beneficiaris, a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, unes altres ajudes públiques que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 9. Control de les accions   
1. La Direcció General d'Indústria i Energia, pel seus propis mitjans o a través dels seus serveis territorials, podrà en qualsevol moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries.  
2. El beneficiari està obligat a sotmetre's a les actuacions de control financer de la Intervenció General, pel que fa a les ajudes concedides.  
Article 10. Liquidació de les ajudes   
1. La liquidació de les ajudes es farà efectiva d'una sola vegada, després que s'acredite l'acabament de l'obra en la totalitat, d'acord amb el projecte presentat amb la sol·licitud i en els termes fixats per la resolució de concessió de l'ajuda, llevat d'aquells projectes per a la liquidació d'ajudes dels quals s'exigisca la presentació de certificats parcials d'obres; en aquest cas l'ajuda es liquidarà proporcionalment a les obres parcials finalitzades.  
2. Als efectes del que estableix el punt anterior, els beneficiaris, en el termini d'un mes des de l'execució del projecte en la totalitat o en les fases previstes, i en tot cas fins al 20 d'octubre, i llevat que per circumstàncies concurrents s'assenyale un termini diferent en la resolució de concessió de l'ajuda, hauran de presentar:  
a) Factures i documents justificatius del pagament efectuat, d'acord amb la normativa i els usos vigents. Quan es tracte d'inversions realitzades per les corporacions locals, serà suficient a aquests efectes la presentació dels corresponents certificats de despesa, expedits per la Intervenció, on conste l'acord de reconeixement de l'obligació, acompanyats, si s'escau, dels respectius certificats d'obra.  
b) Documentació acreditativa que el sol·licitant es troba al corrent en el compliment de les obligacions fiscals i davant la Seguretat Social, en els termes establits en la normativa vigent, en relació amb el moment d'atorgament de l'ajuda.  
c) Acreditació, si s'escau, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució.  
d) En els projectes d'instal·lacions elèctriques convencionals, certificat de direcció d'obra subscrit pel tècnic competent i visat, si s'escau, pel col·legi oficial corresponent; s'utilitzarà el model de certificat que s'especifica en l'annex III d'aquesta ordre.  
e) En el cas d'instal·lacions amb energies renovables:  
- Certificat de l'empresa instal·ladora d'haver acabat la instal·lació i de garantia del conjunt d'aquesta durant un mínim de tres anys, contra fallades de funcionament imputables a deficiències en l'execució material o defectes de disseny, com també de garantia del fabricant o importador, amb una vigència mínima de tres anys, dels equips de captació i regulació d'energia; s'utilitzarà el model de certificat que s'especifica en l'annex IV d'aquesta ordre.  
3. No serà subvencionable l'IVA satisfet per l'adquisició de béns i serveis i en general qualsevol impost pagat pel beneficiari.  
Article 11. Pagament avançat  
Amb caràcter excepcional, podrà avançar-se el pagament de l'ajuda amb anterioritat a la realització del projecte, en un 15% dels seu cost, després de la presentació prèvia per part del beneficiari d'un aval bancari per la quantia avançada, constituït d'acord amb la normativa vigent, als serveis territorials de la Conselleria d'Economia i Hisenda.  
Article 12. Obligacions del beneficiari  
1. L'alteració d'algunes de les característiques del projecte la subvenció del qual haja sigut aprovada, l'incompliment de les condicions i els terminis establits en la resolució, la falta d'execució parcial de la inversió o de justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques, que en conjunt superen els límits establits, podrà originar la minoració de la subvenció concedida.  
2. L'incompliment per part del beneficiari de qualsevol dels requisits, les condicions i les altres circumstàncies que motivaren l'atorgament de la subvenció o la falta de justificació de la realització del projecte, originarà la incoació per part de l'òrgan competent per a la concessió de les ajudes del corresponent expedient que podrà acabar, si escau, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret d'audiència a l'interessat.  
DISPOSICIONS ADDICIONALS  
Primera  
Per a l'exercici 1997 i de conformitat amb el que estableix la Llei 4/1996, de 30 de desembre, de la Generalitat Valenciana, de Pressupostos per a l'exercici 1997, les ajudes establides en aquesta ordre es finançaran a càrrec de la secció 11, programa 722.10, Ordenació i Promoció Industrial i Energètica, línia 709, codi 1764, per un import global de 895.081.055 pessetes.  
Segona  
En el supòsit que els documents exigits que han d'acompanyar la sol·licitud de concessió d'ajudes ja es trobaren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si s'escau, s'emeteren i sempre que no hagen transcorregut més de cinc anys des de l'acabament del procediment al qual corresponen.  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.  
DISPOSICIONS FINALS  
Primera  
Es faculta el director general d'Indústria i Energia per a dictar les disposicions i adoptar les mesures que considere oportunes per al desplegament i l'aplicació del que disposa aquesta ordre.  
Segona  
Aquesta ordre entrarà en vigor el dia de la publicació en el Diari Oficial de la Generalitat Valenciana.  
València, .12 de febrer de 1997  
El conseller d'Indústria i Comerç,  
DIEGO SUCH PÉREZ  
ANNEX III (full 1)   
Certificat de direcció i acabament d'obra   
d'instal·lacions elèctriques convencionals  
(Nom) ..., col·legiat núm. ..., en el Col·legi Oficial de/d' ..., director de l'obra de la instal·lació relativa al projecte de ..., situada a ..., terme municipal de/d' ..., província de/d' ..., propietat de ...  
CERTIFIQUE  
Que les esmentades instal·lacions, ja acabades, han sigut realitzades sota la meua direcció per l'empresa instal·ladora ..., inscrita amb el núm. ..., que s'ajusten al projecte específic registrat amb data ..., al Servei Territorial d'Indústria i Energia de la província de/d' ..., amb les variacions indicades al dors (quan corresponga) i que compleixen tots els requisits reglamentaris aplicables a aquest tipus d'instal·lacions, i que s'han efectuat les proves i els reconeixements obligatoris, amb resultat favorable.  
I perquè així conste davant el Servei Territorial d'Indústria i Energia i tinga els efectes que pertoque, estenc aquest certificat a ..., ... de/d' ... de 199...  
El director de l'obra  
...  
Col·legiat núm. ...  
ANNEX IV (full 1)   
Certificat de direcció i acabament d'obra   
d'instal·lacions elèctriques renovables  
(Nom) ..., en nom i representació de l'empresa instal·ladora ..., domiciliada a ..., localitat de/d' ..., província de/d' ...  
CERTIFIQUE  
Que he realitzat la instal·lació de/d' ..., propietat del Sr. ..., emplaçada a ..., terme municipal de/d' ..., província de/d' ..., que s'ajusta a la memòria / projecte (si s'escau) específica registrada amb data ... al Servei Territorial d'Indústria i Energia de la província de/d' ..., amb les variacions indicades al dors (quan corresponga) i que compleix tots els requisits reglamentaris aplicables a aquest tipus d'instal·lacions, i que s'han efectuat les proves i els reconeixements obligatoris, amb resultat favorable.  
   
Que, així mateix, garanteix la instal·lació durant un mínim de tres anys contra fallades de funcionament imputables a deficiències en l'execució material o els defectes de disseny, i s'adjunten els certificats de garantia del fabricant o importador, amb una vigència mínima de tres anys, dels equips de captació i regulació d'energia.  
I perquè així conste davant el Servei Territorial d'Indústria i Energia i tinga els efectes que pertoque, s'estén aquest certificat a ..., ... de/d' ... de 199...  
L'empresa  
...


Còpia Permalink ELI